google/wiki40b huggingface dataset:
Flekkefjord sykehus

Flekkefjord sykehus er et lokalsykehus i Flekkefjord helt vest i Vest-Agder. Det er et av de tre hovedsykehusene på Sørlandet – som ligger i Arendal, Kristiansand og Flekkefjord.
Sykehuset inngår i dag som en avdeling innenfor Sørlandet sykehus HF, hvor det blant annet drives psykiatrisk dagbehandling ved Distriktpsykiatrisk senter (DPS) Lister, med administrasjon i Flekkefjord og avdelinger i nabokommunene Kvinesdal )døgnpost) og Farsund.
Sykehuset har også egen ambulansestasjon, og egen avdeling for Barne- og ungdomspsykiatri (BUP).
Knjaginino

Knjaginino (russisk: Княгинино) er en by i Nizjnij Novgorod oblast i Russland. Den ligger rundt 85 km sørøst for Nizjnij Novgorod (veiavstand 107 km). Innbyggertall: 6 600 (2007 est.), 6 838 (folketelling 2002), 6 400 (folketelling 1989).
Knjaginino nevnes første gang i 1552 i Ivan den grusommes testamente. I 1779 fikk Knjaginino innvilget byrettigheter, men i 1926 ble den igjen en landkommune. Knjaginino fikk i 1968 status som bymessig bosetning, og i 1998 fikk byen tilbake sin bystatus.
Dwarf Fortress

Dwarf Fortress er et freeware-spill som har vært i utvikling siden 2002. Den første alfa-versjonen kom i 2006. 
Spillet har tekstbasert grafikk, ingen definert mål, handler om å kolonisere, bygge fort, administrere et samfunn, handle med karavaner og forsvare det mot inntrengere.
Dvergene man styrer har detaljerte bakgrunnshistorier, personligheter og nykker.
Statens husstellærerhøgskole

Statens husstellærerhøgskole var en høgskole på Ringstabekk i Bærum i Akershus, etablert i 1909 under navnet Statens lærerinneskole i husstell, Stabekk. Skolen fusjonerte i 1985 med Statens skole for husøkonomer og Statens skole for kostholdsøkonomer til Stabekk høgskole, som igjen i 1994 ble innlemmet i den nye Høgskolen i Akershus, og nå er flyttet til Lillestrøm.
Norske Kvinners Nasjonalråd med Betzy Kjelsberg i spissen tok initiativ til husstellærerutdanningen, og fikk støtte fra andre feminister som Katti Anker Møller og Karen Grude Koht. Stortinget vedtok opprettelsen i 1908, og Stabekk gård ble kjøpt for 55 000 kroner. 94 elever meldte seg til det første kurset, men bare 16 kunne taes opp. 
Marie Geelmuyden, som var kjemiker og den første kvinnen i Norge med embetseksamen i realfag, ble ansatt ved skolen allerede i 1909, og arbeidet der til 1926. 
Skolen het Statens lærarskole i husstell, Stabekk fra 1963 til 1981, og Statens husstellærerhøgskole, Bekkestua fra 1982 til 1984.
Bergdemningen

Bergdemningen (engelsk: Berg Dam, eller Skuifraam Dam) er en demning i elva Berg River, som gir vannforsyning til storbyen Cape Town i Sør-Afrika. Den ble fullført i 2007 og rommer 130 mill m³. Magasinet ble fylt etter bare et år.
Demningen er 68 m høy og 929 m lang.
Den demokratiske republikken Kongos flagg

Den demokratiske republikken Kongos flagg ble tatt i bruk 18. februar 2006. Landets nye grunnlov fastsatte at man skulle gå tilbake til et flagg som minnet om flagget som ble brukt fra 1963 til 1971, med en noe annen blåfarge, som representerer «fred».  
Landet som i dag heter Den demokratiske republikken Kongo, har benyttet en rekke flagg.

1885-1960

Kongos første flagg ble til ved koloniseringen. I 1885 ble landet omgjort til Kongofristaten og landet fikk som sådant sitt eget flagg. Dette var blått og hadde en gul stjerne i midten. Dette skulle symbolisere sivilisasjonens stjerne som lyser i Afrikas mørke, et klart uttrykk for tidens kolonimentalitet. Flagget ble videreført da landet i 1908 ble omgjort til belgisk koloni.

1960-1963

Ved uavhengigheten fra Belgia i 1960 ble kolonitidsflagget endret, men fortsatt slik at flaggduken var blå og hadde en gul stjerne i midten. I tillegg ble seks mindre gule stjerner lagt til og plassert over hverandre ved stangsiden. Disse seks stjernene skulle representere Kongos seks provinser. Den store stjernen i midten skulle symbolisere nasjonal enhet.

1963-1971

I 1963 ble symbolikken som heftet ved de seks stjernene uaktuell da landets territorielle inndeling ble endret. Nytt flagg ble innført, men den blå grunnfargen ble beholdt. En stor gul stjerne, symbol for nasjonal enhet, ble også beholdt, men flyttet fra midten av flaggduken til kantonen. En rød stripe ble lagt til, satt diagonalt fra nedre til øvre hjørne. Rødt skulle her symbolisere blodet som var ofret i kampen for fedrelandet. Gult sto for framgang.

1971-1997

Under president Mobutu fikk landets flagg helt ny utforming. Dette representerte presidentens ønske om å bryte med kolonitiden, noe som også gjorde at landets navn ble omgjort til Zaire. Nasjonalflagget ble endret til grønn flaggduk og fikk emblemet for presidentens parti, Mouvement Populaire Renouveau (MPR), i midten. Emblemet viser en hånd som holder en fakkel.

1997-2006

Zaïres flagg forsvant med diktatoren, president Mobutu, da han ble styrtet i 1997. Landet ble da igjen omdøpt til Kongo og flagget fra 1960 ble gjeninnført. I 2006 ble dette flagget på nytt avskaffet, da til fordel for flagget fra 1963.
Acre (måleenhet)

Acre er en gammel måleenhet for flate. Ordet tilsvarer det norske ordet åker. En åker av denne størrelsen kunne man pløye opp i løpet av en dag med et middelaldersk spann på to okser.
1 acre = 4,0469 dekar og 0,40469 hektar. Måleenheten er fortsatt i bruk i USA og England.
For å regne om fra acre til hektar, multipliser med 0,40469.

For å regne om fra hektar til acre, multipliser med 2,4710.
XView

XView er et widgetverktøy fra Sun Microsystems, som ble introdusert i 1988. Det sørger for et OPEN LOOK brukergrensesnitt for programmer på Vindussystemet X, med en objektorientert API for programmeringsspråket C. Dets grensesnitt, kontroller og utseende ligner veldig mye på vindussystemet SunView, noe som gjorde det mulig å konvertere eksisterende applikasjoner fra SunView til vindussystemet X. Sun Microsystems laget også et User Interface Toolkit, en C++ API til Xview.
Siden tidlig på 1990-tallet har XView vært fri og åpen programvare. XView ble senere forkastet av Sun Microsystems til fordel for Motif, og deretter til fordel for GTK+ og GNOME.
Micromandibularia

Utseende

Phytoeciini er middelsstore, slanke, gjerne mørkfargede trebukker. Antennene er gjerne litt kortere enn kroppen. Dekkvingene er ofte kraftig punkterte. Beina er middels lange.

Utbredelse

Slekten er utbredt i India og Vietnam.
Torgdragargränd

Torgdragargränd er et smug i Gamla stan i Stockholm, det strekker seg gjennom Typhon-kvartalet fra Västerlånggatan i nord mot Kornhamnstorg i syd og er cirka 50 meter langt.
Dette smale smuget, som ikke kan trafikkeres med kjøretøyer siden det er trapper nærmest Västerlånggatan, var stengt med porter ved Kornhamnstorgs-siden fram til 1981. Da arrangerte Dagens Nyheter en konkurranse om å finne navn til smuget, og da ble det også foreslått at smuget skulle åpnes for allmenheten.
Navnet stammer fra torgdragarna som holdt til med sine drakjerrer i smuget. Smuget fikk sitt navn 1981.
Slavjanka

Slavjanka (russisk: Славя́нка) er ei elv i Leningrad oblast i Russland. Den er ei sideelv til Neva, og er 31 km lang, med et nedbørfelt på 230 km². 
Slavjanka begynner i et myrområde rundt 9 km sørvest for byen Pavlovsk, og renner nordøstover mot Pavlovsk, hvor den passerer gjennom parkene som omgir det store Pavlovsk-palasset. Den fortsetter deretter mot nord, og munner ut i Neva i Rybatskoje-området i St. Petersburg. Ved munningen er elva om lag 1,5 meter dyp. Slavjanka er ei typisk sletteelv, med svært lav strømhastighet.
Alabamas flagg

Alabamas flagg er hvitt med et rødt andreaskors. Flagget ble innført 16. februar 1895. Flaggets størrelsesforhold ble ikke offisielt fastsatt. Tanken var å innføre et flagg som både i form og innhold minnet om konføderasjonens faner, derav andreaskorset og praksisen med at flagget gjøres kvadratisk. I nyere tid er den rektangulære formen mest vanlig.
Aerodynamikk

Aerodynamikk er læren om strømning i gasser. Feltet er nært beslektet med hydrodynamikk. Aerodynamikk danner grunnlaget for flyvning med fartøyer som er tyngre enn luft.
Aerodynamikkens hovedfokus er grensesnittet mellom bevegelig luft og faste legemer, for eksempel fly-vinger. Dette feltet er generelt læren om egenskapene til bevegelig luft og kreftene den produserer. De store kreftene er Løftekraft, Gravitasjon, framdrift og motstandskraft.
Det er kompliserte fysiske og matematiske likninger som beskriver bevegelsen av luft. De grunnleggende likningene er Bernoullis likning, om strømning av inkompressibel væske, og Newtons bevegelseslikninger. Likningen av Daniel Bernouilli viser at økt hastighet fører til lavere trykk. Dette prinsippet har bidratt til utforming og design av fly-vinger. For at bevegelsen av luftpartikler rundt et fly skal holde flyet svevende, må vi ha et lavere trykk på oversiden, enn på undersiden av flyets vinger. Det vil si at det ønskes hurtigere bevegelse av luftpartikler på oversiden. Dette oppnås ved å utforme aerofoil med større overflate på oversiden eller, i tilfelle symmetrisk aerofoil, ved hjelp av økt angrepsvinkel. Vi har også en formel for løft. Fart er et viktig element.

Historie

George Cayley bygget det første glideflyet i 1804 og regnes som aerodynamikkens far, skjønt Isaac Newton allerede på 1700-tallet hadde utviklet en teori om luftmotstand.
Mannerheim–Hitler-opptaket

Hitler–Mannerheim-opptaket er et hemmelig opptak av en privat samtale mellom Adolf Hitler og Carl Gustaf Mannerheim i 1942. Den finske lydmannen Thor Damen, som arbeidet for Yle, lyktes å fange de første elleve minuttene av Hitlers og Mannerheims private samtale. Siden Hitler aldri tillot at noen tok opptak av ham uten hans samtykke, måtte opptaket gjøres i hemmelighet. Damen mente opprinnelig å ta opp offisielle bursdagstaler og Mannerheims respons, men fortsatte opptaket etter samtalen gikk fra offisiell til privat.
Schutzstaffel skjønte etterhvert at Damen tok opp samtalen, og de ba ham umiddelbart avslutte opptaket. SS var rasende, men Yle fikk beholde opptaket mot at det skulle skjules og aldri åpnes. Opptaket ble gitt til Kustaa Vilkuna, gitt tilbake til Yle i 1957, og gjort offentlig et par år senere. Det er det eneste kjente opptaket hvor Hitler snakker i en uoffisiell sammenheng, og en av få hvor han ikke hever stemmen. Samtalen går ut på at Hitler forklarer Operasjon Barbarossas fiasko, italienske tap i Nord-Afrika, Jugoslavia og Albania, bevæpningen i Sovjetunionen, og rumenske oljefelt.

Omstendigheter

Samtalen foregikk i Mannerheims private togvogn, hvor de to statslederne, sammen med tyske og finske regjeringsmedlemmer, skulle innta lunsj, drinker, og sigarer. Den store mikrofonen sto klart og tydelig på vognens hattehylle, og tok opp de første elleve minuttene av samtalen. Damen ble gitt oppdraget å ta opp offisielle bursdagstaler og hilsener, men siden ingen hadde fortalt Hitler at mikrofonen fortsatte å ta opp etter de offisielle talene, bestemte Damen å fortsatte opptaket. Etter drøye elleve minutter forstod SS-vakter hva Damen drev med, og krevde at han stanset umiddelbart, blant annet med å gjøre en gest der de skar over sin hals med en finger. SS krevde at opptaket skulle ødelegges, men Yle fikk beholde opptaket i en forseglet boks, og lovte å aldri åpne den igjen.

Ettermæle

Mannerheims togvogn hvor møte fant sted står utstilt utenfor en Shellstasjon ved den finske riksvei 12 i Sastamala. Den har vært åpen for offentligheten siden 1969.
Opptaket ble brukt av den sveitsiske skuespilleren Bruno Ganz for å høre Hitlers talemåte da han forberedte seg på rollen som Hitler i filmen Der Untergang fra 2004.
Slovakias distrikter

Slovakias distrikter (slovakisk: okres) er en administrativ enhet i Slovakia. Enheten befinner seg administrativt sett på et lavere nivå enn regionene og på et høyere enn landets kommuner.

Karakteristikk

Et distrikt består av flere «kommuner» (slovakisk: obec), som igjen er bygget opp av «kadasterområder» (slovakisk: katastrálne územie) mens flere distrikter utgjør en «region» (slovakisk: kraj).
Såvel regionene som kommunene er enheter som både styrer seg selv og faller under stats-administrasjonene, er distriktene ikke mye mer enn statistiske enheter. På slutten av det 20. århundre var situasjonen annerledes, den gangen hadde hvert enkelt distrikt sitt eget administrasjonskontor (slovakisk: Okresný úrad), som var statens tilstedeværelse i området. Dette ble opphevet 1. januar 2004, og byttet ut med kontorer som er ansvarlige for flere distrikter (Slovakisk: Obvodný úrad). Disse kontorene har få ting de er ansvarlige for. Et unntak er Nové Zámky-distriktet som har to slike administrasjonskontor.
I 2009 var Slovakia delt inn i 79 distrikter. Av disse er ni fordelt over to byer: fem utgjør hovedstaden Bratislava og byen Košice fire. Distriktene har fått navn etter den største byen som befinner seg i distriktet. Disse byene var tidligere kjent som distriktsbyer.
C.F. Hansen

Liv og virke

C.F. Hansen var utdannet ved Kunstakademiet i København, og arbeidet som landbyggmester i det daværende Holstein inspirert av Palladio. 
Han var en meget fremtredende og innflytelsesrik arkitekt i København i begynnelsen av 1800-tallet. Byen var i denne perioden utsatt for flere katastrofer som Christiansborgs brann i 1794, Københavns brann i 1795 samt Københavns bombardement i 1807. Som følge av dette ble store deler av København gjenoppbygget i disse årene og C.F. Hansen satte sitt preg ved å stå bak markante bygninger som bl.a. Vor Frue kirke, det andre (senere nedbrendte) Christiansborg hvorav slottskirken er bevart, Metropolitanskolen og Domhuset som opprinnelig var tegnet til også å være rådhus, men som nå benyttes av Københavns Byret. 
C.F. Hansen er videre arkitekten bak Hørsholm kirke (1823) på Nordsjælland, Skagen kirke (1841) samt Mariekirke i Husum sør i Slesvig. Han tegnet sannsynligvis også hovedfasaden til Fossum hovedgård i Gjerpen, som ble oppført i 1810 av J.G. Bøjdler. 
Christian Frederik Hansen kom fra enkle kår; faren Matthias Hansen var skomaker og lærhandler, moren hadde vært ansatt ved hoffet hvor hun hadde tilsyn med prins Christian, den senere Christian VII. Christian Frederik var yngste sønn og familien hadde ikke råd til å koste på han noe særlig utdannelse, han ble derfor satt i handelslære. Han hadde imidlertid mer interesse for tegning og kom etter en tid i murerlære og på Kunstakademiet. Han vant sølvmedaljer i 1772 og 1774 og den store gullmedalje i 1779.
C.F. Harsdorff var hans lærer på akademiet og tok ham også opp i sitt privatatelier og benyttet hans hjelp som bygningskonduktør, blant annet ved Frederik Vs kapell i Roskilde domkirke i 1780.
På Akademiets store stipendium reste Hansen til utlandet i 1782 og ble borte i 2 1/2 år. Etter hjemkomsten ble han medlem av Akademiet i 1785 og kort etter utnevnt til bygningsinspektør for hertugdømmene Slesvig og Holsten med bopel i Altona. 
1791 ble han titulær professor.
Hansen ble kalt tilbake til København etter 18 år i Altona for å stå for gjenoppbyggingen av byen.

C.F. Hansen-medaljen

I forbindelse med et jubileum i 1830 ble Hansen overrakt en medalje som var utført av medaljør Christen Christensen. Etter Hansens eget ønske ble denne gjort om til en æresmedalje for unge arkitekter og har senere blitt utdelt under navnet  C.F. Hansen-medaljen.

Kulturkanonen

Vor Frue kirke inngår i Danmarks kulturkanon under kategorien arkitektur. I sin begrunnelse sier blant annet Kanonutvalget:
«... og det var klassicismens ambition at søge den balance i kunst og arkitektur, som man havde fundet i den antikke fortid. .......Denne spænding imellem et kendt forbillede og en ny begyndelse er manifesteret enkelt og skarpt i Vor Frue Kirkes arkitektur. Det ses i den beherskede kompleksitet mellem kirkens ydre form og indre rum. Og i den rolige monumentale sammenstilling af bygningslegemerne, hvor kirkeskib, apsis, tårn og portal udgør en tæt sammenføjning af selvstændige elementer med hver sin karakter.»
BRICS

BRICS er en samlebetegnelse på Brasil, Russland, India, China (Kina) og Sør-Afrika. Landene ble tidligere omtalt som BRIC før Sør-Afrika kom med i 2011 og deltok for den årlige konferansen for første gang 14. april 2011 som ble avholdt i Sanya på øya Hainan i det sørlige Kina. 
BRIC ble første gang benyttet i en artikkel publisert av investeringsbanken Goldman Sachs i 2001. De fire opprinnelige landene innledet etterhvert et samarbeid med utgangspunkt i denne kategoriseringen, og hadde sitt første årlige møte 16. juni 2009 i Jekaterinburg i Russland. På det tilsvarende møtet i 2010, som ble avholdt i Brasília, var Sør-Afrika invitert som gjest, og ble deretter invitert med som fullt medlem.
I artikkelen fra 2001 slås det fast at økonomien i disse fire landene vokser raskt. På bakgrunn av dette fremsettes en hypotese om at økonomien for BRIC-landene i løpet av 50 år vil bli like stor som USAs økonomi, som i dag er verdens største. 
Etter hvert som betegnelsen har blitt mer kjent, har den blitt en mer generell betegnelse når man omtaler disse fem landene samlet.
Ria

Ria (flertall: rias) er betegnelsen på en elvedal som er delvis nedsunket i havet. Dalen til en ria er ikke skapt av en isbre, og den tidligere elvemunningen ligger under havet som følge av historisk stigende havnivå, eller subsidens (landområde som har sunket). Ofte har disse fjord-liknende dalene et grenet mønster, som viser dalene, åsene og elvenes løp før nedsenkningen fant sted. Resultatet kan være en labyrint av øyer, sund og fjordarmer. En ria kan også være rett, nesten uten grener. 
Riaskyst er en kystlinje med flere parallelle rias delt av åsrygger som går et stykke inn i landet.

Etymologi

Ordet ria kommer fra galisisk ría eller portugisisk ria, som er beslektet med det spanske og galisiske río eller det portugisiske rio, som betyr «elv». Store deler av den galisiske kysten i Spania er riaskyst.

Eksempler

Noen eksempler på rias rundt om i verden.
Kanonprisen 2015

Kanonprisen 2015 var utdelingen av Kanonprisen i 2016. Den ble delt ut i Trondheim 10. mars 2016 i anledning Kosmorama. Filmer utgitt i 2015 var aktuelle for nominasjoner.

Nominert og vinnere

De nominerte listes opp i hver sin kategori med vinnerne øverst.
Seiling under Asialekene 2006

Seiling under Asialekene 2006. Seiling var en av flere sporter under Asialekene 2006 i Doha i Qatar. Konkurransene ble avviklet i perioden 5. til 13. desember 2006. Det ble konkurrert i seks klasser for menn, fire for kvinner og fire åpne klasser. 168 utøvere fra nitten nasjoner deltok og Singapore ble beste nasjon med fem gullmedaljer foran Kina med tre.
Bing Ye

Bing Ye er en kinesisk seiler.
Hans største individuelle resultat internasjonalt kom da han vant VM-gull under VM i seilbrett 2017.
Photoplay

Photoplay var et amerikansk magasin som var et av de første filmmagasinene da det ble etablert i 1911. Det stod også bak en av de første betydningsfulle filmprisene på begynnelsen av 1920-tallet.

Historie

Photoplay ble første gang utgitt fra Chicago i 1911, det samme året som J. Stuart Blackton begynte å utgi det lignende magasinet Motion Picture Story.
Magasinet fokuserte opprinnelig på handling og rollefigurer fra datidens filmer, og ble også brukt til å promotere disse filmene. I 1915 ble Julian Johnson og James R. Quirk redaktører for magasinet. Quirk hadde frem til da vært visepresident. Sammen skapte de et nytt format som ble kopiert av nesten alle kjendismagasiner som fulgte i ettertid. I 1918 solgte magasinet 204 434 utgaver, som følge av publikums økende interesse for kjente personers privatliv.
På begynnelsen av 1920-tallet begynte Photoplay å dele ut det som regnes som en av de første betydningsfulle filmprisene, Photoplay Medal of Honor (senere Gold Medal). Magasinets lesere stemte frem årets beste film, og produsenten av filmen fikk en medaljong produsert av Tiffany & Co. i premie. Ifølge Quirk ble det lagt vekt på «de idealene og motivene som hadde lagt grunnlag for produksjonen av filmen (...) verdien av dets budskap». Til tross for at Photoplay bare delte ut denne ene prisen hadde den innflytelse på utdelingen av Oscar for beste film, som startet opp på slutten av tiåret. De to prisene overlappet hverandre i begynnelsen, men utover 1930-tallet ble Photoplays vinnere preget av at magasinet hadde flest kvinnelige lesere. I 1939 ble ikke Medal of Honor regnet som like betydningsfull lenger og prisen sluttet å bli delt ut samme året. I 1944 begynte imidlertid Photoplay med en ny prisutdeling, men denne gangen ble det delt ut pris både til beste film og mest populære filmstjerne. Bing Crosby og Greer Garson vant flere ganger prisen for mest populære filmstjerne på 1940-tallet. Senere vant blant andre James Stewart, Jane Wyman, Alan Ladd, Marilyn Monroe, Rock Hudson og Kim Novak prisen. På 1960-tallet ble også mest populære TV-stjerne inkludert i utdelingen. I 1977 og 1978 ble prisutdelingen vist på TV.
Photoplay var på sitt mest populære på 1920- og 1930-tallet og ble regnet som betydningsfullt innen filmindustrien. Magasinet var kjent som sine vakre forsidemalerier av datidens filmstjerner. I 1937 ble maleriene erstattet av fargebilder. Magasinet publiserte artikler skrevet av blant andre Hedda Hopper, Walter Winchell, Adela Rogers St. Johns, Sheilah Graham Westbrook, Dorothy Kilgallen og Louella Parsons.
Etter at James R. Quirk sluttet som redaktør i 1932, hadde blant andre Kathyrn Dougherty, Ruth Waterbury og Adele Whiteley Fletcher denne stillingen.
I 1941 slo Photoplay seg sammen med det lignende magasinet Movie Mirror. I 1977 ble navnet endret til Photoplay and TV Mirror, før magasinet sluttet å bli utgitt i 1980. En britisk utgave av Photoplay ble første gang utgitt i 1950, og fokuserte både på britisk og amerikansk filmindustri. Dette magasinet sluttet å bli utgitt i 1989.
Daniel Braaten

Karriere

Daniel Omoya Braaten spilte for Skeid fra han var seks år gammel. Han ble norsk mester med Skeid junior i 1999. Braaten gikk på idrettsfag ved Bjerke videregående skole fra 1998 til 2001, og fikk oppfølging av fotballtreneren Kjell Sverre Hansen Wold både som lærer og trener. Braaten debuterte i 1. divisjon for Skeid i 2000. Han ble tidlig kjent for sitt rykk og gjennombruddskraft, og fikk plass på U18-landslaget. Braaten utdannet seg til massør i løpet av denne tiden.
I 2003 ble Braaten kjent da han egenhendig tok ballen fra egen banehalvdel, rundet Vålerengas kaptein Kjetil Rekdal og skåret 3-1-målet i kvartfinalen i NM. Daniel Fredheim Holm og Braaten var på prøvespill hos den franske toppklubben Lens uten at det ga kontrakt. Rosenborg hadde vært interessert i Braaten en tid. De hadde ham på prøvespill første gang i 2002, og la inn et bud til Skeid på 1,5 millioner i 2003. Skeid hadde Braaten på kontrakt og de hadde flere interessenter. De priset Braaten til seks millioner kroner. Rosenborg valgte å vente til kontraktstiden nærmet seg slutten, og i juli 2004, få måneder før kontrakten gikk ut, ble han kjøpt av Rosenborg for 2,5 millioner kroner.

Landslag

Braaten fikk også spille på U21-landslaget før han i januar 2004 debuterte på A-landslaget mot Honduras. Året etter scoret han sitt første landslagsmål i en privatlandskamp mot Estland, før han spilte VM-kvalifiseringskamp mot Slovenia 3. september 2005.

2007

I februar 2007 ga Braaten beskjed til Rosenborg om at han ikke ville skrive en ny kontrakt med klubben. Grunnen var at han ønsker å bli Bosmannspiller for å øke egne muligheter til å spille for en klubb i utlandet. Braaten ble knyttet til Vålerenga i overgangsrykter, og VG mente at overgangen kunne skje allerede sommeren 2007. Den franske klubben RC Lens var til stede på landskampen mellom Norge og Ungarn, 6. juni, og NRK meldte at det var Braaten de tittet på. 31. juli 2007 ble det meldt at Braaten gikk til den engelske klubben Bolton, for rundt fem millioner kroner.

2008

Etter en vanskelig sesong i England med svært lite spilletid ble Braaten klar for Toulouse F.C. etter å ha signert en treårskontrakt den 25. juni,2008.
11. februar 2009 fikk Daniel Braaten igjen tillit hos landslaget og spilte en svært god kamp mot Tyskland, en kamp Norge vant 1–0.

2015

Etter lengre tids prøvespill og treningsopphold med Vålerenga, signerte Braaten for Oslo-klubben i februar 2015.

2016

21. februar signerte Braaten for Sportsklubben Brann etter å ha vært med klubben på treningsopphold i USA.